2 in hof ná Sasolburg-sakeroofArgieffoto ter illustrasie van ‘n supermark. (Foto: Unsplash) Twee verdagtes sal vandeesweek in die landdroshof in Sasolburg in die Vrystaat verskyn op aanklagte van moord en sakeroof nadat hulle en verskeie ander makkers verlede week op ŉ supermark in dié dorp toegeslaan het. Een van hulle is gedurende die voorval doodgeskiet. Brig. Motantsi Makhele, woordvoerder van die polisie, sê in ŉ verklaring polisiebeamptes het Donderdag omstreeks 23:00 op ŉ klagte van sakeroof reageer nadat ŉ sekuriteitsmaatskappy alarm by die eienaar van die supermark gemaak het. Die eienaar het die polisie in kennis gestel waarna hy die supermark vir die polisiebeamptes oopgesluit het om ondersoek in te stel. Volgens Makhele het die polisiebeamptes van die verdagtes op die eerste verdieping van die supermark onkant betrap waarna ŉ verdagte op die polisiebeamptes losgebrand het. Een van die beamptes is in die proses gewond. Die beamptes het toe teruggeskiet en een van die verdagtes (27) is doodgeskiet. Makhele sê een van die verdagtes het met ŉ onbekende bedrag geld op die vlug geslaan. Die polisie het die hulp van die polisie se taktiesereaksie- en honde-eenheid ingeroep waarna twee verdagtes, wat elders in die supermark weggekruip het, in hegtenis geneem is. Hulle is onderskeidelik 27 en 33 jaar oud. Die gewonde beampte is in ŉ stabiele toestand na ŉ hospitaal gehaas vir mediese behandeling Dit is nie duidelik hoeveel verdagtes by die sakeroof betrokke was nie. Enigiemand met inligting rakende die voorval word versoek om AO Shaun Paeschel by 074 110 6414 te nader. Die ondersoek duur voort.